Prosvjednici u Egiptu prkose redarstvenom satu
Neki mediji javljaju da je najmanje jedan prosvjednik ubijen kad je policija zapucala na njih u blizini Ministarstva unutarnjih poslova
Petog dana prosvjeda u Egiptu deseci tisuća ljudi na ulicama su usprkos redarstvenom satu tražeći ostavku predsjednika Hosnija Mubaraka koji je na vlasti 30 godina Petog dana prosvjeda u Egiptu deseci tisuća ljudi na ulicama su usprkos redarstvenom satu tražeći ostavku predsjednika Hosnija Mubaraka koji je na vlasti 30 godina. Vlada je objavila stupanje redarstvenog sata u 16 sati po lokalnom vremenu, dva sata ranije nego jučer no građani su se nastavili okupljati na ulicama i trgovima glavnog grada Kaira. Na ulicama glavnog i drugih egipatskih gradova nalaze se pripadnici oružanih snaga no nema izvješća da vojska pokušava zaustaviti prosvjednike. Međutim, neke medijske kuće javljaju da je najmanje jedan prosvjednik ubijen kad je policija zapucala na njih u blizini Ministarstva unutarnjih poslova. Egipatske vlasti izvijestile su da je u petodnevnim prosvjedima ubijeno najmanje 35 osoba uključujući deset policajaca. Neki mediji navode da je broj žrtava veći - 74 poginula. U jučerašnjem govoru egipatski predsjednik Hosni Mubarak objavio je smjenu vlade te provođenje političkih i ekonomskih reformi. Aktivist oporbe Muhamed El Baradei ocijenio je govor predsjednika Mubaraka razočaravajućim te je kazao kako egipatski čelnik treba dati ostavku. U međuvremenu, dvije mobilne telefonske mreže obnovile su usluge nakon što im je vlada, u pokušaju suzbijanja prosvjeda, bila naložila da prekinu sve veze. Američki predsjednik Barack Obama prethodno je pozvao Egipat da obnovi internetske i komunikacijske veze te da se suzdrži od nasilja prema mirnim prosvjednicima. Predsjednik Obama razgovarao je s egipatskim predsjednikom i zatražio od njega da poduzme konkretne korake kako bi ispunio svoja obećanja o reformama što ih je iznio Egipćanima. Masovni prosvjedi protiv egipatskog predsjednika Hosnija Mubaraka izazvali su pomiješane reakcije u regiji. U Iranu, glasnogovornik ministarstva vanjskih poslova pozvao je egipatske vlasti da ispune ono što je nazvao „pravednim traženjima“ ljudi te da izbjegavaju nasilje prema njima. Iranski dužnosnik nije spominjao prošlogodišnje prosvjede Iranaca i udar vlade na oporbu. Saudijski kralj Abdullah kritizirao je prosvjednike i izrazio podršku egipatskom predsjedniku Mubaraku. Saudijska državna agencije prenijela je kraljeve riječi koji je organizatore prosvjeda nazvao „uljezima“ te ih je optužio da pokušavaju destabilizirati Egipat u ime slobode izražavanja. Saudijska Arabija i Egipat važni su saveznici Sjedinjenih Država. Izrael, još jedan američki saveznik u regiji, priopćio je da prati razvoj situacije u Egiptu.